**ПРАТЕНИЧКО ПРАШАЊЕ**

од пратеникот Весна Бендевска поставено на 81-та седница

на Собранието на Република Македонија одржана

на 26 ноември 2009 година

 Пратеничкото прашање гласи:

На веб-страницата на Владата на Република Македонија стои ваков запис.

Претседател на Влада на Република Македонија Никола Груевски роден на тој и тој датум, тој има силна верба во Бога, а идеалот од кој се раководи во текот на неговиот живот и работење е константна и исклучително посветена работа за доброто и просперитетот на неговата земја.

На веб-страницата на ВМРО-ДПМНЕ ќе најдете претседател на ВМРО-ДПМНЕ Никола Груевски, датум на раѓање, исто така тој има силна верба во Бога, идеалот од кој е раководен е константно и исклучително посветена работа за доброто на неговата земја.

Господине Груевски чија верба во Бога е посилна на лидерот на ВМРО-ДПМНЕ или на претседателот на Владата на Република Македонија?

На лидерот на 100 илјади партиски членови или на претседател и премиер на 2 милиони граѓани на Република Македонија?

Господине Груевски дали како верник сте ја прочитале Библијата. Во Светото писмо нема да најдете зборови како што вие употребивте во вашето писмо за мобилизација, повик на битка, на пресметка, отворање на фронтови, на пораз до исчезнување.

Каков верник би биле да сте премиер или претседател на Влада во овој исклучително клучен историски момент за нашата земја јас од мојот премиер очекував писмо со јавен повик на единство. Најискрено, кога за прв пат го прочитав писмото бев убедена дека ќе следи ваш експресен демант во ваш стил и манир - виновен е некој друг, го подметнала опозицијата, медиумите итн. Кога вашите служби се обидоа неуспешно и бледо да ве дообјаснат јас сфатив ѓаволот ја однел шегата во Република Македонија.

Лично вие лидер и премиер во писмото се само прогласувате за командант и го објавувате и обзнанувате почетокот, ве цитирам, фронт за последна битка против, ве цитирам, оние транзиционите кои се поразени, но не исчезнале.

Кои се тие господине Груевски? Дали имате изготвено список со име, презиме, адреса. Дали ќе ги обележувате нив за да може по улица вашата армија што ќе треба да ја извојува вашата битка да бидат лесно препознатливи и лесна мета или пак прво ќе ги издвоите нив од вас, ќе ги ставите во специјални гетоа?

Што подразбиравте под зборот "додека исчезнат" дали промовиравте финална резолуција, конечна пресметка, ставање крај на, по вас, оние различните, неподобните.

Мене ме интересира уште колку битки ќе следат по оваа? Против кого ќе ги водите? Против оние со различна етничка припадност, против оние со различна вера, против оние со различно политичко убедување? Против кого ќе биде вашата следна битка? Кој ќе биде следниот господине Груевски?

Конечно, јавноста заслужи одговор на она што вие сами го отворивте. Колку непријатели има Никола Груевски во Република Македонија против кои ќе дефинира битки? Колку битки по битки ќе води Никола Груевски и до кога?

Моето прашање до вас гласи: Дали сте свесен каков ефект имаше вашето писмо до граѓаните на Република Македонија? На кого ставивте ваш личен потпис уреден, различен од оној со кого ја маркиравте демаркацијата со нашиот северен сосед?

Дали сте свесен дека посеавте страв и несигурност меѓу граѓаните од она, цитирам: "што за вас значи вашата земја".

Господине Груевски, зошто на вас ви требаат поделби, зошто сеете омраза меѓу брат и брат, сосед и сосед, која е вашата цел. Што ви недостасува вам за да ги исполните вашите програми? Ја имате цела власт во свои раце, и централна и локална, ги имате сите меахнизми и полуги на власт. Со стиснување само на едно копче вие можете да ги ставите во функција сите државни институции.

Господине Груевски, во овој момент во ваши раце е цела сила и моќ, со таа сила и моќ вие имате можност да го решите секој проблем во оваа земја. И тоа не ви е доволно.

Господине Груевски, колку што успеав да избројам, најмалку пет пати сте дале свечена изјава токму на овој Устав. Во овој Устав стои: во Република Македонија на власт се граѓаните преку свои избрани претставници. Различни граѓани имаат различни претставници, ама сите ние заедно ги претставуваме сите граѓани на Република Македонија. Во овој Устав стои и негова темелна вредност е: слобода и право на секого, да има слобода да говори, да има слобода и право на различно мислење. Во овој Устав стои дека секој граѓанин има право да биде различен.

Господине Груевски, иронија на судбината или можеби случајна намера, овој Устав е донесен на 17 ноември 1991 година. Вашето писмо со класичен говор на омраза и поделба на луѓето го објавивте на 17 ноември 2009 година, на 18 годишнината на Уставот на вашата, на мојата, на нашата земја, каде што стои дека говорот на омразата и поделбите не се дозволени. Вие на 18 годишнината од нашиот Устав го погазивте и го поништивте, употребувајки говор на омраза лоциравте неподобни и не подвоивте сите, на ваши и туѓи, на пријатели и непријатели, на подобни и неподобни.

Моето конечноо прашање: чиј премиер сте вие Господине Груевски.

И она што мене ме интересира, барем според ваше мислење, на утрешната средба во Мала Преспа кого ќе претставувате само, цитирам, "подобните браќа и сестри, пријатели и сопартијци" како што започнува вашето писмо и сосема за на крај, сакам да ве потсетам на онаа ваша "биди толерантен, не прави разлики".

Господине Груевски, според вашата, сите солзи еднакво болат.